b"\n_START_ARTICLE_\nHallvard Tr\xc3\xa6tteberg\n_START_SECTION_\nBakgrunn og arbeid\n_START_PARAGRAPH_\nTr\xc3\xa6tteberg hadde universitetsstudier, men ikke avsluttende universitetseksamen. Han gikk p\xc3\xa5 Statens h\xc3\xa5ndverks- og kunstindustriskole, deltok p\xc3\xa5 Statens h\xc3\xb8stutstilling 1934 og 1945-48, samt har etterlatt seg mange naturalistiske malerier. Han ble 1924 ansatt i Riksarkivet der han i 1940 ble f\xc3\xb8rstearkivar og fungerte som sakkyndig i heraldikk for konge, regjering, departementer, kirken, Den Kongelige Mynt, forsvaret, fylkeskommuner og kommuner. _NEWLINE_Tr\xc3\xa6tteberg var den sentrale person i norsk heraldikk, b\xc3\xa5de som fagmann i Riksarkivet og som kunstner. Han var sentral ved fastsettingen av riksv\xc3\xa5penet i kongelig resolusjon 19. mars 1937, og utformet normaliserte utgaver av riksv\xc3\xa5penet i flatestil til bruk p\xc3\xa5 trykksaker og i andre gjengivelser av riksv\xc3\xa5penet. Fra ca. 1930 gjennomf\xc3\xb8rte han en fornyelse av offentlige v\xc3\xa5pen med en avgj\xc3\xb8rende vekt p\xc3\xa5 bruk av flater og figurer i silhuett eller omriss, samtidig med en sterk forenkling av v\xc3\xa5penfigurene og god utfylling av skjoldflaten. _NEWLINE_Tr\xc3\xa6tteberg er opphavsmann til nesten 50 v\xc3\xa5pen for norske fylkeskommuner og kommuner, en del milit\xc3\xa6re faner, kroner og monogrammer, samt segl blant annet for biskoper. Han skrev en rekke redegj\xc3\xb8ringer, avhandlinger og b\xc3\xb8ker om heraldikk. Han skrev ogs\xc3\xa5 norske avsnitt om mange heraldiske emner i Kulturhistorisk leksikon for nordisk middelalder, samt artikler i andre leksika. Hans heraldiske kunst ble i 1975 presentert p\xc3\xa5 en stor utstilling i Kunstnernes Hus, Oslo, som det finnes en detaljert katalog fra (\xc2\xabHallvard Tr\xc3\xa6tteberg \xe2\x80\x93 Offentlig heraldikk i Norge 1921-1975 \xe2\x80\x93 V\xc3\xa5pen flagg segl symboler\xc2\xbb). Han var ogs\xc3\xa5 medlem av pregutvalg for Norges Banks mynter._NEWLINE_\xc2\xabMed sin videnskapelige legning forenet med kunstnerisk begavelse og sterk formsans hadde Tr\xc3\xa6tteberg de beste forutsetninger for med tiden \xc3\xa5 skape moderne norsk heraldikk av en slik kvalitet at han ble en institusjon i seg selv p\xc3\xa5 omr\xc3\xa5det\xc2\xbb, skrev Thorsten Eken._NEWLINE_Tr\xc3\xa6tteberg s\xc3\xb8kte avskjed fra sitt embede som f\xc3\xb8rstearkivar i 1966. Han var ridder 1. klasse av St. Olavs Orden for fortjeneste av norsk heraldikk (1966), \xc3\xa6resmedlem av Norsk Heraldisk Forening og medlem av L'Acad\xc3\xa9mie Internationale d'H\xc3\xa9raldique._NEWLINE_Hallvard Tr\xc3\xa6tteberg var gift med drakthistorikeren Gunvor Ingstad Tr\xc3\xa6tteberg (1897\xe2\x80\x931975), en s\xc3\xb8ster av Helge Ingstad.\n_START_SECTION_\nV\xc3\xa5penskjold (utvalg)\n_START_PARAGRAPH_\nGalleriet viser eksempler p\xc3\xa5 norske v\xc3\xa5penskjold utformet av Harald Tr\xc3\xa6tteberg. \xc3\x85rstallene viser n\xc3\xa5r v\xc3\xa5pnene ble godkjent."